**B.A.II SemIV Paper NO.6 Topic 2**

**Pandit Jawaharlal Nehru**

**अल्पपरिचय:**

पं. जवाहरलाल नेहरू यांचा जन्म १४ नोव्हेंबर १८८९ रोजी अलाहाबाद येथे एका अत्यंत श्रीमंत कुटुंबात झाला. त्यांनी प्रथमिक व माध्यमिक शिक्षण अलाहाबाद येथेच घेतले. महाविद्यालयीन शिक्षण घेण्यासाठी ते इंग्लंडला गेले. तेथे त्यांनी केंब्रिज विद्यापीठातून १९१० साली बी.ए. ची पदवी घेतली. त्यानंतर त्यांनी कायद्याचे शिक्षण घेऊन बॅरिस्टर ही पदवी घेतली. शिक्षण पूर्ण झाल्यानंतर १९१२ साली ते भारतात परत आले. त्यांनी अलाहाबाद येथे वकिलीच्या व्यवसायाला सुरुवात केली. परंतु त्यांचे मन फार काळ या व्यवसायात रमले नाही. त्यांचे वडील मोतीलाल नेहरू हे भारताच्या राजकारणात सक्रीय होते. घरात राजकीय वातावरण असल्यामुळे लहानपणापासूनच जवाहरलाल यांच्यावर राजकीय विचारांचा प्रभाव पडला. त्यामुळे त्यांनी १०२० साली राजकीय क्षेत्रात प्रवेश केला व ते भारताच्या स्वातंत्र्याच्या आंदोलनात सहभागी झाले. सुरवातीच्या काळात त्यांच्यावर म. गांघीजींच्या विचारांचा मोठा प्रभाव होता. १९२६ साली ते अखिल भारतीय कॉंग्रेसचे समितीचे चिटणीस बनले. १९५२ साली ते भारताचे पहिले पंतप्रधान झाले. त्यांनी पंतप्रधान पदाच्या काळात भारताच्या सर्वांगिण विकासासाठी मोलाचे प्रयत्न केले. त्यांनी अनेक महत्वाकांक्षी योजना व प्रकल्प राबवले. २७ मे १९६४ या दिवशी त्यांचे दिल्ली येथे निधन झाले.

**अ) लोकशाही विषयीचे विचार:**

**लोकशाहीची व्याख्या:** नेहरूंनी लोकशाहीची व्याख्या पुढील प्रमाणे केली आहे.

**“ समाजाचे स्वयंशासन आणि स्वयंशिस्त निर्माण होणे म्हणजे लोकशाही होय.”**

पं. नेहरू यांचे लोकशाहीविषयीचे विचार पुढील काही मुद्द्यांच्या आधारे समजून घेता येतात:

**१)पाश्चात्य विचारांचा प्रभाव:** पं. नेहरू यांनी महाविद्यालयीन शिक्षण परदेशात घेतले. त्यामुळे अनेक पाश्चात्य संकल्पना, मूल्ये, तत्वे व दृष्टीकोण यांचा प्रभाव नेहरूंवर पडला. पं. नेहरू हे लोकशाहीचे पुरस्कर्ते होते. त्यांच्या राजकीय विचारांमध्ये लोकशाही विषयीचे विचार अत्यंत मध्यवर्ती आहेत. विद्यार्थी दशेत असतानाच त्यांच्यावर पाश्चात्य उदारमतवादी विचारांचा मोठा प्रभाव पडला. त्यामुळे ते व्यक्ती स्वातंत्र्याचे पुरस्कर्ते बनले. लोकशाहीत व्यक्ती स्वातंत्र्याची सर्वाधिक जपणूक होते. त्यामुळे ते लोकशाहीचे समर्थक बनले. त्यांची लोकशाहीची संकल्पना अतिशय व्यापक होती. त्यात व्यक्तीची प्रतिष्ठा, मूलभूत हक्क, सामाजिक,आर्थिक समता,न्याय या मूल्यांना अधिक महत्व होते.

नेहरूंनी स्वत्नत्र्यानंतर भारतात लोकशाही शासन व्यवस्था निर्माण व्हावी, यादृष्टीने स्वातंत्र्य प्राप्तीच्या आधीपासूनच विविध माध्यमातून विचार मांडले. त्यांना लोकशाही व्यतिरिक्त अन्य कोणताही शासन प्रकार मान्य नव्हता. लोकशाहीचे समर्थन करताना नेहरू म्हणतात की, लोकशाही हा एकमेव शासन प्रकार असा आहे की ज्यामध्ये व्यक्तीच्या स्वातंत्र्याचे रक्षण होऊ शकते. त्यांच्या लोकशाहीच्या संकल्पनेत प्रौढ मताधिकार, व्यक्तीचे मूलभूत अधिकार, राजकीय पक्ष, निवडणूक, जनतेचे सार्वभौमत्व आणि बहुसंख्याकांचे शासन ही तत्वे मध्यवर्ती आहेत.

**२) संसदीय लोकशाहीचा पुरस्कार:** नेहरुंना इतर कोणत्याही शासन प्रकारापेक्षा संसदीय लोकशाही हा प्रकार सर्वोत्तम वाटतो. कारणत्यांच्या मते, संसदीय लोकशाहीमध्ये व्यक्तीच्या मताला मूल्य असते. तसेच यामध्ये सत्तेत शांततामय मार्गाने परिवर्तन करण्याची संधी असते. व्यक्तीच्या मताचा आदर, जबाबदार शासन पद्धत या गोष्टी संसदीय लोकशाहीमधूनच प्रत्यक्षात येऊ शकतात.

**३) लोकशाही एक जीवन पद्धती:** नेहरूंनी लोकशाहीकडे अतिशय व्यापक दृष्टीकोनातून पाहिले आहे. त्याच्या मते, लोकशाही हा केवळ शासन प्रकार नाही, तर ती जीवन जगण्याची एक पद्धती आहे. इंग्लंड, अमेरिका या देशांमध्ये लोकशाही असून त्या देशातील नागरिकांची ती जीवन पद्धती बनली आहे. भारतातदेखील इंग्लंड, अमेरिकेप्रमाणे लोकांमध्ये लोकशाहीवादी दृष्टीकोन व मनोवृत्ती निर्माण झाली पाहिजे. लोकशाही खर्या अर्थाने यशस्वी करण्यासाठी आवश्यक असलेली मूल्ये, तत्वे भारतीयांनी आपल्या दैनंदिन जीवनात रुजविली पाहिजेत,अशी त्यांची अपेक्षा होती.

**४) सर्वसमावेशक लोकशाहीची कल्पना:** खरी/पूर्ण/सर्वसमावेशक लोकशाही ही कल्पना नेहरूंनी मांडली. केवळ राजकीय क्षेत्रातील लोकशाही म्हणजे खरी/पूर्ण लोकशाही नव्हे. तर त्यांनी मांडलेल्या लोकशाहीला सामाजिक व आर्थिक मूल्यांचे अधिष्ठान आहे. त्यांच्या मते, जर राजकीय क्षेत्रात लोकशाही निर्माण झाली तर जबाबदार शासन पद्धत, स्वयंशासन, स्वयंशिस्त निर्माण होते. तर सामाजिक क्षेत्रातील लोकशाहीमुळे सामाजिक न्याय, समता, व्यक्तीची प्रतिष्ठा ही मूल्ये प्रस्थापित होतात. तसेच आर्थिक लोकशाहीमुळे आर्थिक समता, स्वातंत्र्य,न्याय निर्माण होतो. सर्वांना आर्थिक विकासाची समान संधी प्राप्त होते व आर्थिक वर्गभेद नष्ट होतो. अशा रीतीने राजकीय, आर्थिक, सामाजिक क्षेत्रात लोकशाही निर्माण होणे याला त्यांनी खरी/पूर्ण/सर्वसमावेशक लोकशाही असे म्हटले आहे.

**सारांश:**

पं. नेहरूंनी स्वतंत्र भारतासाठी लोकशाही त्यातही संसदीय लोकशाही हा शासन प्रकार सर्वोत्तम आहे, असे सांगितले. त्यांच्या लोकशाहीविषयक विचारांवर पाश्चात्य उदारमतवाद, व्यक्ती स्वातंत्र्यवाद यांचा प्रभाव पडला आहे. लोकशाही हा केवळ शासन प्रकार नाही, तर ती जीवन जगण्याची एक पद्धती आहे, असे त्यांनी मानले. तसेच त्यांनी खरी/पूर्ण/सर्वसमावेशक लोकशाही ही वेगळी व वैशिष्टयपूर्ण कल्पना मांडली**.**

**ब) लोकशाही समाजवाद याविषयीचे विचार:**

पं. नेहरूंनी लोकशाहीप्रमाणेच समाजवादाचा देखील पुरस्कार केला आहे. सर्वप्रथम कार्ल मार्क्स या विचारवंताने समाजवाद ही विचारसरणी मांडली. त्याने आपल्या **‘दास क कॅ̆̆̌̌पिटल’** या ग्रंथात भांडवलशाही अर्थ व्यवस्थेतील प्रश्न मानवी कल्याणाचा उद्देश प्रमुख मानून कसे सोडवायचे याविषयी मार्गदर्शन केले आहे.

अर्थ: समाजातील शोषित, पिडीत, वंचित, दुर्बल घटकांना विकासाच्या प्रक्रियेत सहभागी करून घेणे, उत्पादनाचा साधनांवर त्यांची मालकी प्रस्थापित करणे म्हणजे समाजवाद होय.

पं. नेहरू यांचे लोकशाहीविषयीचे विचार पुढील काही मुद्द्यांच्या आधारे समजून घेता येतील:

**१) विद्यार्थी दशेतील प्रभाव:** परदेशात महाविद्यालयीन शिक्षण घेताना पं. नेहरू समाजवाद या विचारसरणीमुळे प्रभावित झाले. परंतु विद्यार्थी दशेतील त्यांची समाजवादाविषयीची विचारसरणी काहीशी अस्पष्ट, अपरिपक्व अशी होती. त्यांनी विद्यार्थी दशेत समाजवादाचा अभ्यास फक्त एक शास्त्रीय विचारसरणी किंवा तत्वज्ञान म्हणून केला होता. स्वातंत्र्यानंतर भारतातील सामाजिक व आर्थिक समस्या सोडविण्यासाठी समाजवाद या विचारसरणीचा उपयोग होईल, हा विचार विद्यार्थी दशेत असतानाच त्यांच्या मनात निर्माण झाला होता. परंतु ही विचारसरणी प्रत्यक्ष व्यवहारात यशस्वी होऊ शकेल किंवा नाही याविषयी त्यांच्या मनात संभ्रम होता. म्हणूनच त्यांनी सुरुवातीच्या काळात समाजवादाचा कोठेही स्पष्ट उल्लेख केला नाही.

**२) लेनिन व कार्ल मार्क्सचा प्रभाव:** नेहरूंवर लेनिन व कार्ल मार्क्स यांची इतिहासाकडे पाहण्याची दृष्टी व त्यांचे इतिहास व वर्तमान याविषयीचे आकलन, इतिहासाची भौतिकवादी मीमांसा यांचा प्रभाव पडला आहे. त्यातूनच सामाजिक समस्यांची सोडवणूक करण्याचा समाजवाद हा एक उत्तम मार्ग आहे, अशी नेहरूंची धारणा बनली.१९१७ साली रशियामध्ये कार्ल मार्क्सच्या विचारसरणीनुसार क्रांती घडून आली आणि समाजवाद या विचारसरणीमध्ये परिस्थिती नुसार योग्य बदल घडवून आणले तर ती प्रत्यक्षात येऊ शकते, हे रशियाच्या उदाहरणावरून नेहरूंच्या लक्षात आले.

**३) रशियाच्या प्रयोगाचे अनुकरण:** रशियातील समाजवादी क्रांतीनंतर दारिद्र्य,बेकारी, शोषण, वर्गभेद, आर्थिक विषमता नष्ट करण्याला प्राधान्य देण्यात आले. रशियातील या प्रयोगामुळे नेहरू प्रभावित झाले. भारताने देखील भविष्यात समाजवादाचा स्वीकार करून भारतातील दारिद्र्य,बेकारी, शोषण, वर्गभेद, आर्थिक विषमता नष्ट करून संपूर्ण समाजाचे कल्याण साधावे,असे त्यांना वाटू लागले.समाजवादाच्या मार्गानेच भारताची प्रगती होऊ शकेल. भारताच्या सर्व जुनाट समस्यांचे निराकरण केवळ समाजवादामुळेच होऊ शकते. शोषण व अन्याय यावर आधारलेल्या भारताच्या समाज व्यवस्थेत समाजवादामुळे क्रांतिकारी बदल होऊ शकेल, याविषयी त्यांना विश्वास वाटत होता.

**४) तत्वज्ञान व व्यवहार यात योग्य समन्वय:** रशियातील समाजवादामुळे नेहरू प्रभावित झाले असले तरीदेखील त्यांनी कार्ल मार्क्सच्या विचारांचे किंवा रशियातील प्रयोगाचे भारतात अंधानुकरण केले नाही. पाश्चात्य समाजवादी तत्वज्ञानात भारतीय परिस्थितीनुसार योग्य ते बदल केले पाहिजेत. त्यासाठी तत्वज्ञान व व्यवहार यात योग्य समन्वय साधला पाहिजे हे नेहरूंनी ओळखले. तसेच नेहरुंना समाजवादात समाजाच्या कल्याणाबरोबरच व्यक्तीचे स्वातंत्र्य देखील अबाधित राहणे अभिप्रेत होते. त्यांनी समाजवादाच्या नावाखाली व्यक्तीच्या अधिकारांवर अनावश्यक मर्यादा घालण्याचा विचार अमान्य केला. म्हणूनच नेहरूंचा समाजवाद अधिक शास्त्रीय, व्यवहार्य आणि मानवतावादी आहे तसेच त्यांच्या समाजवादाला व्यक्ती हित, समाज हित आणि राष्ट्र हित यांचे व्यापक अधिष्टान आहे, असे म्हटले जाते.

**५) समाजवादाच्या यशाचा लोकशाही मार्ग:** नेहरूंनी नेहमीच व्यक्ती स्वातंत्र्य, लोकशाही मूल्ये यांचा आदर केला. त्यामुळे त्यांनासमाजवादप्रत्यक्षात आणण्यासाठी क्रांती,हिंसा, रक्तपात, हुकुमशाही हे मार्ग मान्य नव्हते. त्यांच्या मते, लोकशाही आणि समाजवाद हे एकमेकांना पूरक आहेत. कारण आर्थिक विषमता नष्ट करून समतेच्या आधारवर नवीन समाजरचना निर्माण करणे हे जसे समाजवादाचे उद्दिष्ट आहे तसेच ते लोकशाहीचे ही उद्दिष्ट आहे. म्हणूनच लोकशाही आणि समाजवाद यांच्यात अंतर्विरोध असू नये. शासन व्यवस्थेप्रमाणेच समाज व्यवस्था देखील समाजवादी बनली पाहिजे, असे त्यांना वाटत होते.

**६) समाजवाद प्रत्यक्षात आणण्याचे मार्ग:** भारतात समाजवाद प्रत्यक्षात आणण्यासाठी नेहरूंनी मिश्र अर्थव्यवस्था, नियोजन, पंचवार्षिक योजना, मोठ्या उद्योगांचे राष्ट्रीयकरण या मार्गांचा अवलंब केला. तसेच उत्पादनाची साधने समाजाच्या मालकीची करणे, त्यासाठी त्यांच्यावर सरकारी नियंत्रण प्रस्थापित करणे, कारखान्यात काम करणाऱ्या कामगारांना त्या कारखान्याच्या व्यवस्थापनात सहभागी करून घेणे, असा समाजवादाचा कार्यक्रम नेहरूंनी जाहीर केला. त्यादृष्टीने त्यांनी १९५० साली नियोजन मंडळाची स्थापना केली. पंचवार्षिक योजना सुरु केल्या. तसेच मोठ्या उद्योगांचे राष्ट्रीयकरण करण्यासाठी आवश्यक असलेल्या कायद्यांची निर्मिती केली. त्याचाच परिणाम म्हणून इंदिरा गांधी यांनी १९७६ साली ४२ वी घटना दुरुस्ती करून भारताच्या राज्य घटनेच्या उद्देश पत्रिकेत ‘समाजवाद’ या तत्वाचा समावेश केला.

**सारांश:**

थोडक्यात, नेहरूंनी लोकशाही मार्गाने समाजवाद प्रस्थापित करण्याचा सर्वस्वी वेगळा विचार मांडला. त्यांच्या मते, लोकशाहीमध्ये स्वातंत्र्याला महत्व असते तर समाजवादात समतेला महत्व असते.म्हणूनच स्वातंत्र्य आणि समता निर्माण करण्यासाठी लोकशाही आणि समाजवाद या दोन्ही तत्वांची आवश्यकता असते. स्वतंत्र भारताचे पहिले पंतप्रधान या नात्याने नेहरूंनी लोकशाही समाजवादाचा स्वीकार केला. त्यामुळे भारताने अत्यंत कमी कालावधीत अनेक क्षेत्रात नेत्रदीपक प्रगती केली. त्याचे श्रेय निश्चितपणे नेहरूंच्या लोकशाही समाजवादाला दिले पाहिजे.

**क) राष्ट्र्वादाविषयीचे विचार:**

नेहरूंनी विद्यार्थी दशेत व्यक्तिवाद, समाजवाद, राष्ट्रवाद, आंतर राष्ट्रवाद, उदारमतवाद, मानवतावाद अशा अनेक वादांचे, विचारसरणीचे अध्ययन केले होते. परदेशात शिक्षण घेत असताना तिथल्या राष्ट्रवादी विचारांचा प्रभाव त्यांचावर पडला होता. तसेच आयर्लंडच्या जनतेने स्वातंत्र्यासाठी दिलेला लढा, भारताची स्वातंत्र्य चळवळ, म. गांधी, लो.टिळक यांनी राष्ट्रवादी भावनेतून केलेले कार्य, ग̌रीबाल्डीचे चरित्र या सर्वांच्या एकत्रित प्रभावातून नेहरूंच्या मनात राष्ट्रवादाची भावना निर्माण झाली.

नेहरूंचे राष्ट्रवादाविषयीचे विचार पुढील मुद्द्यांच्या आधारे समजून घेता येतील:

**१) ‘Discovery of India’**- नेहरूंनी राष्ट्रवादाविषयीचे विचार ‘Discovery of India’ या आपल्या ग्रंथात मांडले आहेत. या ग्रंथात त्यांनी भारताचा ‘राष्ट्र’ म्हणून उल्लेख केला आहे. त्यांच्यामते, भारतात अनेक जाती,धर्म,पंथ,भाषा असल्या तरी सर्व भारतीयांची संकृती, परंपरा समान आहेत. म्हणून भारत हे एक राष्ट्र आहे. भारतीयांच्यात मोठ्या प्रमाणात सांस्कृतिक ऐक्य आहे आणि हेच सांस्कृतिक ऐक्य भारतीयांच्यात मनात राष्ट्रवादाची भावना निर्माण करण्यास कारणीभूत ठरले आहे, असे त्यांचे मत होते.

**२) राष्ट्रवाद ही एक भावना :** राष्ट्रवाद ही एक भावना आहे, ती मनाची एक अवस्था आहे. तसेच ही भावना प्रत्येकाने अनुकरण करावी अशी आहे.तसेच ही राष्ट्रवादाची भावना पारतंत्र्यात असलेल्या देशांना स्वातंत्र्य मिळवून देण्यास आणि स्वतंत्र असलेल्या देशांना आपले स्वातंत्र्य टिकवून ठेवण्यास उपयुक्त ठरते. त्यांच्या मते, प्रत्येक व्यक्ती, राष्ट्र यांच्या ठिकाणी राष्ट्रवादाची भावना सुप्त अवस्थेत असते. ज्यावेळी व्यक्ती किंवा राष्ट्र यांचे स्वातंत्र्य धोक्यात येते त्यावेळी ही भावना जागृत होते.

**३) विधायक राष्ट्रवाद:** प्राचीन काळापासून भारतात अनेक वेळा राष्ट्रवादाच्या भावनेचा अनुभव आला आहे. परंतु नेहरूंच्या मते, मुस्लिम आक्रमणाच्या वेळी किंवा इंग्रजी राजवटीच्या विरोधात असलेला भारतीयांचा असंतोष,विरोध यातून ही राष्ट्रवादाची भावना निर्माण झाली होती.त्यामुळे तिचे स्वरूप नकारात्मक होते. त्यांच्या मते, राष्ट्रवादाचे स्वरूप केवळ असे नकारात्मक असू नये. तर देशाचा वैभवशाली इतिहास, परंपरा,संस्कृती याविषयीच्या प्रेमातून आणि अभिमानातून राष्ट्रवादाची भावना निर्माण झाली पाहिजे. हे प्रेम, अभिमान विधायक असावे. अन्यथा संकुचित, अतिरेकी अभिमानामुळे विध्वंसक राष्ट्रवाद निर्माण होण्याचा धोका असतो.

**४) धर्मनिरपेक्ष राष्ट्रवाद:** धर्मनिरपेक्ष राष्ट्रवादाची कल्पना हे नेहरूंच्या राष्ट्रवादाचे महत्वाचे वैशिष्टय आहे. कारण नेहरूंचा आधीपासून भारतात राष्ट्रवादाविषयी जो विचार मांडला गेला. त्याला प्रामुख्याने धर्माचे अधिष्ठान होते. नेहरूंनी सर्वप्रथम भारतीय राष्ट्रवादाला धर्मनिरपेक्ष राष्ट्रवादाचे स्वरूप दिले. त्यांच्यामते, राष्ट्रवाद हा जातीयता,धार्मिकता,प्रांतिकता,भाषिकता यांना छेदणारा आणि त्याग, सहिष्णुता अश्या व्यापक मूल्यांवर आधारलेला असावा. त्यासाठी सर्व भारतीयांनी परस्परातील भेदभाव विसरून आपण प्रथम भारतीय आहोत या भावनेने एकत्र येणे आणि ही भावना कायम जपणे हाच खरा भारतीय राष्ट्रवाद आहे, असे त्याचे मत होते.

**सारांश:**

पं. नेहरूंनी भारत हे अनेक बाबतीत विविधता असली तरी सर्वामध्ये सांस्कृतिक ऐक्य असल्यामुळे ते एक राष्ट्र आहे हे आपल्या ‘Discovery of India’ या ग्रंथात मांडले आहे. त्यांनी संकुचित, अतिरेकी अभिमानामुळे निर्माण होणार्या विध्वंसक राष्ट्रवादाऐवजी इतिहास, परंपरा,संस्कृती याविषयीच्या प्रेमातून निर्माण होणारा राष्ट्रवाद भविष्यात भारतात अस्तित्वात आला पाहिजे, असे प्रतिपादन केले. तसेच त्यांनी सर्वप्रथम धर्मनिरपेक्ष राष्ट्रवादाची कल्पना मांडली. स्वातंत्र्य प्राप्तीनंतर भारताच्या संविधानात धर्मनिरपेक्ष राज्याची कल्पना अंतर्भूत करण्यात आली. यावरून त्यांच्या धर्मनिरपेक्ष राष्ट्रवादाचे महत्व अधोरेखित होते.

**ड) अलिप्तता/ असंलग्नता/तटस्थता:**

**प्रस्तावना:**

दुसर्यामहायुद्धाच्या समाप्तीनंतर जगाच्या राजकारणात रशियाच्या नेतृत्वा खाली समाजवादी राष्ट्रांचा एक गट आणि अमेरिकेच्या नेतृत्वाखाली लोकशाहीवादी राष्ट्रांचा दुसरा गट असे दोन गट निर्माण झाले. स्वातंत्र्य प्राप्तीनंतर भारताने यापैकी एका गटात सामील होणे आवश्यक होते. परंतु पं.नेहरूंनी कोणत्याही गटात सहभागी न होता तटस्थ राहण्याचे धोरण स्वीकारले.

पं. नेहरूंचे अलिप्तता/ असंलग्नता/तटस्थता याविषयीचे धोरण, तत्वज्ञान पुढील काही मुद्द्यांच्या आधारे समजून घेता येते.

**१) अलिप्ततेविषयीची भूमिका:** नेहरूंनी लोकसभेत केलेल्या भाषणात आपली अलिप्ततेविषयीची भूमिका स्पष्ट करताना म्हटले होते की, “भारताला स्वत:चे स्वातंत्र्य जपायचे आहे. आमचे प्रश्न सोडविण्यासाठी आम्हाला जगात चालू असलेल्या संघर्षात गुंतायचे नाही. आम्हाला जगात कोठेही युध्द नको आहे. आम्हाला विकासासाठी शांततेची १०-१५ तरी हवी आहेत.” यावरून नेहरुंना स्वातंत्र्य प्राप्तीनंतर जागतिक संघर्षापासून अलिप्तत/ तटस्थ राहून देशाच्या विकासाला प्रधान्य द्यायचे होते, हे लक्षात येते.

**२) अलिप्तता/ असंलग्नता/तटस्थता-अर्थ:** नेहरुंना अभिप्रेत असलेली अलिप्तता नकारात्मक नाही. त्यांच्या मते, दुसर्या महायुद्धानंतर कोणतेही राष्ट्र जगापासून पूर्णपणे अलिप्त राहू शकत नाही. प्रत्येकाला आपले प्रश्न सोडविण्यासाठी, गरजा भागविण्यासाठी व आपला विकास करण्यासाठी इतर राष्ट्रांवर अवलंबून रहावे लागते. भारतदेखील जगाचा एक भाग आहे. भारताला नुकतेच स्वातंत्र्य मिळाल्यामुळे त्याला इतरांच्या सहकार्याची गरज आहे. म्हणूनच नेहरूंनी अलिप्तता/ असंलग्नता/तटस्थता याचा नेमका अर्थ स्पष्ट करताना असे म्हटले आहे की, आम्हाला हवी असलेली तटस्थता नकारात्मक नाही. तर तटस्थता म्हणजे जगाच्या सत्ता स्पर्धेच्या राजकारणापासून भारताने दूर रहावे. कोणत्याही राष्ट्राच्या अंतर्गत कारभारात विनाकारण हस्तक्षेप करू नये. दुसर्या राष्ट्रावर आक्रमण करू नये. तसेच जगाची शांतता धोक्यात येईल अशा कोणत्याही प्रसंगात सहभागी होऊ नये. भारत हे शांतताप्रिय राष्ट्र आहे.त्यामुळे भारताने जगात शांतता व सहकार्य निर्माण करणाऱ्या सर्व प्रयत्नांना पाठींबा दिला पाहिजे. असा त्यांच्या अलिप्ततेच सकारात्मक अर्थ आहे.

**३) जागतिक शांतता व सहकार्य यांना प्राधान्य:** दुसर्यामहायुद्धामुळे जगाचे अपरिमित नुकसान झाले. अणुबॉम्बच्या वापरामुळे मानव जात धोक्यात आली.मोठ्या प्रमाणात जीवित व वित्त हानी झाली. जगात सर्वत्र विनाशकारी वातावरण तयार झाले. अशा परिस्थितीत आशिया, आफ्रिका खंडातील नव्याने स्वतंत्र झालेल्या राष्ट्रांना युद्ध,विनाश यापेक्षा शांतता तसेच बड्या राष्ट्रांच्या सहकार्याची गरज आहे. सर्वच राष्ट्रांनी अमेरिका, रशिया या दोन महा सत्तांच्या संघर्षापासून दूर राहून आपला विकास केला पाहिजे. त्यासाठी सर्वांनी अलिप्तता/ असंलग्नता/तटस्थता स्वीकारली पाहिजे आणि परस्पर सहकार्य, शांतता यांना प्राधान्य दिले पाहिजे,असे नेहरुंना वाटत होते.

**४) अलिप्त राष्ट्र चळवळीचे नेतृत्व:** केवळ भारतापुरते अलिप्ततेचे धोरण न स्वीकारता नेहरूंनी अलिप्त राष्ट्रांच्या गटाचे देखील नेतृत्व स्वीकारले. भारताने अलिप्त राहण्याचा निर्णय घेतल्यामुळे आशिया व आफ्रिका खंडातील अनेक देशांनी भारताप्रमाणे अलिप्ततेचे धोरण स्वीकारले. त्यामुळे अलिप्त राष्ट्रांचा एक स्वतंत्र तिसरा गट तयार झाला आणि गटाचे देखील नेतृत्व नेहरूंकडे आले. नेहरूंनी या गटातील राष्ट्रांना जागतिक परिस्थिती, प्रश्न याबाबत मार्गदर्शन केले. नंतरच्या काळात नव्याने स्वतंत्र झालेली अनेक राष्ट्रे नेहरूंच्या नेतृत्वाखाली या अलिप्त राष्ट्रांच्या गटात सामील झाली. त्यातून अलिप्त राष्ट्रांची चळवळ (Non-Alignment Movement) उदयाला आली. या चळवळीमुळे अमेरिका व रशिया या दोन महासत्तांचे जगातील स्पर्धा, संघर्षाचे राजकारण काही प्रमाणात निवळले. भारताने कांगो,कोरिया मोन्चुरिया अशा अनेक प्रश्नात शांततेच्या मार्गाने संघर्ष सोडविण्याचा प्रयत्न केला. अलिप्त राष्ट्रांच्या गटामुळे तिसर्या महायुद्धाचा धोका टळला.यादृष्टीने नेहरूंचे अलिप्ततेचे/ तटस्थतेचे धोरण भारताच्या व जगाच्या दृष्टीने व्यवहार्य व उपयुक्त ठरले.

**सारांश:**

स्वातंत्र्यानंतर भारताच्या परराष्ट्र धोरणाचा एक भाग म्हणून पं.नेहरूंनी अलिप्ततेचे/ तटस्थतेचे तत्व स्वीकारले. जगात शांतता प्रस्थापित करण्याच्या प्रयत्नाचा तो एक मार्ग आहे, असे त्यांचे मत होते. या तत्वाचा स्वीकार केल्यामुळे भारताच्या विकासाचा मार्ग प्रशस्त झाला तसेच जगातील विनाशकारी वातावरण निवळण्यास त्यामुळे मदत झाली. तिसर्या महायुद्धाचा धोकादेखील कमी झाला.

**स्वाध्याय:**

**वस्तुनिष्ठ प्रश्न:**

१) पं.नेहरूंच्या मते, ---------- या शासन व्यवस्थेत सत्तेमध्ये शांततामय मार्गाने परिवर्तन करण्याची संधी असते.

अ) हुकुमशाही ब) संसदीय लोकशाही क) राजेशाही ड) महाज शाही

२) सर्वप्रथम ---------- या विचारवंताने समाजवाद ही विचारसरणी मांडली.

अ) कार्ल मार्क्स ब) फेड्रिक पोलॉक क) डेव्हिड इस्टन ड) जेरेमी बेन्थेम

३)पं. नेहरूंनी भारतात ---------- निर्माण करण्यासाठी नियोजनाच्या तत्वाचा स्वीकार केला.

अ) समाजवाद ब) राष्ट्रवाद क) व्यक्तिवाद ड) आंतर राष्ट्रवाद

४) पं. नेहरूंनी ---------- हा ग्रंथ लिहिला.

अ) Das Capital ब) Communist Manifesto क) The Republic ड) Discovery of India

५) पं.नेहरुंनी देशाचा विकास व जागतिक शांतता यांना प्राधान्य देण्यासाठी ------ या धोरणाचा स्वीकार केला.

अ) सहकार्य ब) सहमती क) अलिप्तता ड) विलीनीकरण

**दीर्घोत्तरी प्रश्न:**

१) पं.नेहरूंचे संसदिय लोकशाही विषयीचे विचार सविस्तर लिहा.

२) पं.नेहरूंचे लोकशाही व समाजवाद याविषयीचे तत्वज्ञान विशद करा.

३) पं.नेहरूंचे राष्ट्रवादाविषयीचे विचार स्पष्ट करा.

४) पं.नेहरूंचे अलिप्ततेचे/ तटस्थतेचे तत्वज्ञान स्पष्ट करा.

**टिपा लिहा:**

अ) संसदिय लोकशाही

ब) लोकशाही व समाजवाद

क) पं.नेहरूंचे राष्ट्रवादाविषयीचे विचार

ड) अलिप्ततेचे/ तटस्थतेचे तत्वज्ञान

**------------------- ====== --------------------**